คมนาคม จ่อเสนอรถไฟไทย-จีน เข้าครม.ในก.ค.59 มูลค่าไม่เกิน 1.8 แสนลบ.
คมนาคม จ่อเสนอรถไฟไทย-จีน เข้าครม.ในก.ค.59 มูลค่าไม่เกิน 1.8 แสนลบ.
21 มิ.ย. 2559

นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า คมนาคมจะนำเสนอโครงการความร่วมมือรถไฟไทย-จีน (ไฮสปีดเทรน) เส้นทางกรุงเทพ-นครราชสีมา ต่อคณะรัฐมนตรี (ครม.) ภายใน ก.ค.นี้ โดยในเบื้องต้นมูลค่าโครงการไม่เกิน  1.8  แสนล้านบาท ที่รวมงานโยธาและระบบราง ระบบอาณัติสัญญาน และตัวรถไฟ ซึ่งภายในสัปดาห์นี้จะต้องได้ข้อตกลงมูลค่าการลงทุน
ทั้งนี้ การดำเนินโครงการความร่วมมือรถไฟไทย-จีน เส้นทางกรุงเทพ-นครราชสีมา มีระยะทาง  253  กม. สำหรับงานโยธาแบ่งเป็น 4  ช่วง โดยช่วงแรกมีระยะทาง 3.5 กม.ที่ทางจีนจะส่งแบบก่อสร้างได้เร็วภายใน 1 เดือนจากนั้นทางไทยจะถอดแบบรายละเอียดเพื่อพร้อมก่อสร้าง และจะเปิดประมูลได้ ส.ค.นี้และเริ่มก่อสร้าง ก.ย.นี้  ช่วงที่ 2 มีระยะทาง 10 กม. โดยทางจีนจะส่งแบบงานก่อสร้างในต.ค.ช่วงที่ 3 มีระยะทาง 120.5 กม.จีนจะส่งแบบได้ในเดือนธ.ค. และช่วงที่ 4 มีระยะทาง  119 กม.จีนจะส่งแบบในเดือน ก.พ. 60
รมว.คมนาคม กล่าวว่า ในส่วนงานโยธาจะเริ่มดำเนินการตามกันมา เพราะหากรอให้จีนออกแบบทั้งโครงการต้องใช้เวลา 8 เดือน จึงขอให้ทางจีนแบ่งทีมเป็น 4 ทีมเพื่อการออกแบบทั้ง 4 ช่วงซึ่งเป็นไปตามสัญญาที่ทางจีนเป็นผู้ออกแบบ  และให้ทางฝ่ายไทยได้เริ่มงานประมูลและก่อสร้างได้เร็วขึ้น
สำหรับงานส่วนที่ 2 (EPC2) นอกเหนือจากส่วนงานโยธา (EPC1) จะเป็นงานส่วนที่เหนือจากพื้นผิวโครงสร้าง  ประกอบด้วย ตัวรางรถไฟ  ระบบอาณัติสัญญาณ และตัวรถไฟ  รวมค่าใช้จ่ายการออกแบบ  ซึ่งอยู่ระหว่างการยกร่างสัญญา  EPC2
ด้านแหล่งเงินลงทุน ทางกระทรวงการคลังจะเป็นผู้จัดหา โดยคาดว่าจะเป็นเงินกู้ทั้งจากในประเทศ และต่างประเทศ ซึ่งพิจารณาจากข้อเสนอและเงื่อนไขที่ดีที่สุด  โดยส่วนงาน EPC2 ที่จะต้องใช้ระบบของจีน  อาจจะกู้เงินจากจีน แต่ต้องได้ข้อเสนอและเงื่อนไขที่ดีด้วย